[{"text_idx": "#000001", "text": "C\u0302i tiu artikolo aperis en Nia trezoro \u2013 kleriga rubriko de La Ondo de Esperanto en kiu c\u0302i-jare estas prezentataj plej gravaj Esperanto-eldonejoj."}, {"text_idx": "#000003", "text": "Mia c\u0302efo petis min verki artikoleton, panoraman, pri nia eldonado."}, {"text_idx": "#000004", "text": "Kio nepre tuj frapas c\u0302iun objektivan spektanton estas ke grava karakterizo de c\u0302io kio rilatas al nia eldonejo estas prestig\u0302a! Ni laboras \u2013 mi s\u0302atus skribi rezidas, sed PIV ne permesas al mi uzi la verbon en tiu senco \u2013 en klasikburg\u0302a, impona konstruaj\u0302o, c\u0302e la c\u0302efavenuo de la plej grava flandra metropolo. Ofte vizitas nin eksterlandaj esperantistoj, kaj tiam ni kun fiero montras al ili nian ric\u0302econ."}, {"text_idx": "#000005", "text": "Se oni bone informis min, nia unua libr(et)o aperis en 1982. G\u0302i estis kompostita kaj enpag\u0302igita de la tiama Grafika Centro de UEA (en Antverpeno, sub gvido de Paul Peeraerts) sed presita de Torben Kehlet. Sur la kovrilo estis indiko, ke la eldonisto estis \u201cFlandra Esperanto-Ligo, Antverpeno\u201d. La verkinto estis Rik de Roover, kaj la titolo La Aventuroj de S\u0302par- kaj Alia Porketoj. Estas libreto tau\u0306ga por verdaj infanoj."}, {"text_idx": "#000006", "text": "Rapide poste la Centro akiris presmas\u0302inon kaj povis mem zorgi presadon (sed ne bindadon) de libroj. FEL dau\u0306rigis la honorigon de flandraj esperantistoj per aperigo de Jah\u0302to veturas for... kaj veturigas la morton de Deck Dorval (1983). Estis iu krimromano, kaj en nia eldonado poste ankau\u0306 nepre ne mankos la krimromanoj! Fama estas la serio de Ronald Cecil Gates, kiu aperis inter 1991 kaj 2006."}, {"text_idx": "#000007", "text": "Kelkajn jarojn poste, en 1983, ni akceptis transpreni la eldonon de la prestig\u0302a serio \u201cStafeto-libroj\u201d, kies dau\u0306rigo, post naskig\u0302o en la Kanariaj Insuloj (Re\u0301gulo Perez) estis certigita de Torben Kehlet. La serion simbolas la bela konata ilustraj\u0302o el la Vivo de la Plantoj. Unua libro en nia parto de la serio estis de Joha\u0301n Valano C\u0302u rakonti novele? ... krimnovelaro. Sekvos multaj libroj al kiu nia prijug\u0302a komitato donos la honoron enlistig\u0302i en la serion. Entute g\u0302is nun, tridek kvin. Plejparte la \u201cStafeto-libroj\u201d estas altvaloraj, prestig\u0302aj, originalaj verkoj, romanoj, novelaroj, au\u0306 ec\u0302 teatraj\u0302oj, sed tamen ni ankau\u0306, pro diversaj kialoj, enigis gravajn tradukaj\u0302ojn."}, {"text_idx": "#000008", "text": "Demandu al iu ajn Esperantologo citi la nomojn de niaj plej prestig\u0302aj kaj respektataj au\u0306toroj, kaj vi certe au\u0306dos la nomojn de Anna Lo\u0308wenstein, Lena Karpunina, Sen Rodin, Trevor Steele, Edwin de Kock, Chris Declerck... kaj li eble ec\u0302 ne mencios \u2013 c\u0302ar konsideros tro memevidentaj kaj konataj \u2013 Auld kaj Waringhien. De c\u0302iu el tiu c\u0302i listo de ok nomoj ni publikigis verkojn. Kiu kurag\u0302os diri ke li ne legis Neokazinta Amo (LK 2007), Bildoj pri Norda Lando (SR 2006), La s\u0302tona urbo (AL 1999), Kvazau\u0306 c\u0302io dependus de mi (T S 2009), Spitaj \u2013 kiel hidrargo (CD 2008), Sub fremdaj c\u0302ieloj (EdK 2007), Sub la signo de socia muzo (WA 1987), Beletro sed ne el katedro (GW 1987)?"}, {"text_idx": "#000010", "text": "La rolo de nia lingvo en la diskonigo de la monda literaturo certe ne estis neglektita! Ie, iam, ial, iel ... Zamenhof skribis: \u201cSeneko ne estas por ili tro serioza\u201d (vidu PIV, c\u0302e Seneko) kaj FEL eldonis verkon de Seneko, en brila traduko de Gerrit Berveling, kiu parolas latinan same glate kiel esperantan. Ni eldonis la prestig\u0302an Grafo de Monte-Kristo (A. Dumas/Moirand) el la franca, la faman Venecio de Th. Mann el la germana, Pinokjo el la itala; Sagao de Njal el la islanda, Dormanta Hejmaro el la bengala. Se mi ne mencias la nomojn de au\u0306toroj kaj tradukantoj... estas por ke vi g\u0302uu iom da g\u0302ojo pro rekono kaj rememoro!"}, {"text_idx": "#000012", "text": "Ni ne profitis nur de la gloro kaj au\u0306reoloj de famuloj, sed ankau\u0306 al junaj talentitaj homoj ni donis eblecon lanc\u0302i sin! Juna afrika talento, Jean Codjo, publikigis c\u0302e ni libretojn, kiuj elstaras pro sia rekteco, honesteco, malkas\u0302emo kaj kiuj donas rektan aliron al la koro kaj animo de la au\u0306toro (i.a. Dialogo inter surduloj). Kaj li ne estis sola sur tiu saltobreto."}, {"text_idx": "#000013", "text": "Nenio homa estas fremda al ni!"}, {"text_idx": "#000014", "text": "Por ni la mondo ne limig\u0302as al literaturo. Ankau\u0306 scienco estas io tre grava en la homa socio. Ni sukcesis konvinki Alberto Fernandez kunigi en unu libron, la plej interesajn kontribuojn kiujn li dum multaj jaroj aperigis en diversaj revuoj, kaj tiel naskig\u0302is Kalejdoskopa Rememoro, kun sciencaj kaj sociaj kontribuoj. Sed ni ankau\u0306 sukcesis eldoni tradukojn de prestig\u0302aj sciencaj verkoj, tutmonde admirataj. Kiam Origino de Specioj (Darvino/Klivo Lendon) estis prespreta, UEA decidis konsideri g\u0302in kiel numeron unu, en nova prestig\u0302a serio Scienca Penso."}, {"text_idx": "#000015", "text": "Ni ne forgesis ke ni apartenas al la Movado. Ni g\u0302ojis ke ni povis, finfine, pli bone konigi filinon de Ludoviko Zamenhof, Lidja Zamenhof al la tutmonda esperantistaro. Ni eldonis tradukon de la angla biografio Vivo de Lidja Zamenhof sed ankau\u0306 lasis Lidja-n mem paroli en Originala Verkaro de Lidja Zamenhof. Tro malmulte estas sciate, s\u0302ajnas, ke ni ankau\u0306 eldonis faksimilon de la Unua Libro en la franca. Plie aperis Fundamentoj en diversaj naciaj lingvoj, kaj diversaj pliaj estas prespretaj. Baldau\u0306 ni aperigos libron pri kiu Zamenhof, la patro kaj la filo, revis: apudmeto de la Proverbaro de patro kaj filo (oklingva). Kaj baldau\u0306 iros en presejon, nova, moderna eldono de Esperanta Bildvortaro, kiu certe trovos c\u0302e multaj sian lokon apud la kara PIV."}, {"text_idx": "#000017", "text": "Ni ne sukcesis mencii ec\u0302 nur la sesonon de la prestig\u0302aj verkoj kiujn ni aperigis, kaj nur povas inviti vin dau\u0306rigi esploradon en niaj retpag\u0302oj:"}, {"text_idx": "#000018", "text": "C\u0302i tiu teksto aperis en la oktobra kajero de La Ondo de Esperanto.\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}, {"text_idx": "#000020", "text": "Ja, tio estas vere prestig\u0302e prestig\u0302a:)"}, {"text_idx": "#000021", "text": "Vi devas esti ensalutinta por rajti komenti."}, {"text_idx": "#000022", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000023", "text": "Demonstraj versioj de \u201cLa Ondo\u201d"}, {"text_idx": "#000024", "text": "Musklaku la kovrilon por legi pliajn informojn."}]